Bukedde Online - Bbaale Mugera atabudde abawagizi ba Express; Azizza Ntalazi\nCranes ya CHAN ekajjuzza\nCranes eyingidde enkambi e Njeru\nBeesambye obukulu bwa Express\nPULEZIDENTI wa Express FC, Vincent Bbaale Mugera atabudde abawagizi bw’alagidde Francis Ntalazi adde ku bwassentebe bwa ttiimu eno mangu ddala.\nKino kiddiridde Ntalazi okusuulawo ttiimu ku nkomerero y’omwezi oguwedde oluvannyuma lw’abamu ku bawagizi okumulumiriza nga bw’atalina gy’agitwala olw’omutindo omubi gw’eriko n’emivuyo egigyetobeseemu.\nMu kaseera kano, abazannyi ba Express bana bagyabulidde sso ng’abalala basatu baagala kugyabulira nga bagamba nti bakooye okukolera ebitole by’emmere olw’abakungu ba ttiimu eyo okuba nga tebabasasula.\nCeaser Okhuti, eyayanjuddwa mu KCCA ku Lwokutaano lwa wiiki ewedde, yategeezezza abaamawulire nga bw’awonye ennaku ya Express ebadde temusasula ate ng’eyagala agizannyire afiirewo.\nEnsonda zaategeezezza nti, ekyavudeko okukomyawo Ntalazi kya kuba nti abantu bonna abawagizi be basemba ku bwassentebe, baatidde obuvunaanyibwa obwo nga bagamba nti baagala kukolera wansi wa ssentebe anaaba alondeddwa.\nMu kafubo abakungu ba Express ke baabaddemu gye buvuddeko, baakavuddemu bakkaanyizza nti Ntalazi agezezzaako okukola nga si kirungi kumala gamusindiikiriza.tambula bulungi ng’abawagizi bwe baagala naye obukulembeze bwa Ntalazi tukyabwetaaga kuba agyagala ate takoowangako kugikolerera. Tuwe Ntalazi obudde, ttiimu tujja kugitereeza,” omu ku bakungu ba Express bwe yategeezezza.\nNga liigi yaakatandika Express yazannya emipiira mwenda nga tewanguddwaamu ne kirowoozesa abawagizi nti basobola okutwala kyokka mu mipiira etaano egisembyeyo, omutindo gwayo gubadde gukaabya sso nga n’abamu ku bazannyi bagyabulidde abawagizi kye bagamba nti bunafu bwa Ntalazi.\nABAMU KU BANTU ABAWAGIZI BE BAAGALA ku bwassentebe;\nYaliko maneja wa ttiimu eno n’okukola nga ku ndabirira y’abazannyi mu sizoni ya 2011/2012 ne bawangula ekikopo kya USL. Gonzaga yategeezezza nti kituufu baamutuukiridde ne bamusaba okutwala obukulembeze bwa ttiimu kyokka wakyaliwo ensonga z’omunda z’akyayagala okwetegereza. Yayongeddeko nti mu kaseera kano, Express ekyalimu entalo nnyingi z’atandyagadde kuyingiramu nga tezinnagonjoolwa.\n“Okuva nga nkyasoma, mpagira Express era ssente ze ngitaddemu mpitirivu kuba n’okutuuka okutwala ekikopo ku mulembe gwa Kabenge nga nze omu abaateekanga mu ssente. Okuva olwo nkyateekamu era omutendesi Wasswa Bbosa anjulira kuba tusisinakana nnyo nga twogera ku nsonga ezitwala ttiimu,” Gonzaga bwe yategeezezza.\nHAJJI MUSA SEWAVA;\nYaliko omumyuka wa pulezidenti wa ttiimu eno. Yagambye nti, “Ekituufu eby’okumpa obukulembeze ba ttiimu mbiwulira buwulizi tewannabaawo antuukirira kyokka nnina emirimi mingi nnyo nga si kyangu kuddamu kwemalira mu bukulembeze bwa mupiira.\nNze ku Express sivangayo era obuyambi mbuwaayo bulijjo kyokka ekintamyayo bwe buvuyo obususse, okulwanira obukulembeze n’okuyeekeregana. Obukulu sibwagala naye nja kukolagana n’omukulembeze yenna anaalondebwa ate nsaba abawagizi babeere n’obuvunaanyizibwa ku mukulembeze waabwe.\nKye nayogera nti obukulembeze mbumazze nkyakiriko lwa kuba Omulangira Kassim Nakibinge ne Bbaale Mugera bakyannemeddeko. Ttiimu nange emmenya kuba sisobola kugitwala mu maaso nzekka. Njagala tufune abantu abalala nabo bakwatemu nange mpagirireko ebbali.\nSisobola kujeemera bakama bange ng’enda kusigalawo nga bwe ndaba embeera eddako. Nayogerezaako John Kitenda naye bye twayogera tebyali byangu sso nga Kavuma Kabenge naye namulowozaako kyokka wakyaliwo ebyetaaga okutereeza.\nSIMON SEKANKYA (OWA HARDWARE WORLD)\nGuno mulundi gwakubiri nga nneesamba obukulembeze bwa Express kubanga obuyambi bwe banneetaaza mbubawa era nja kwongera okububawa obuyambi bwe bwe baneetaaza mbubawa era nja kwongera okububawa kyokka okukulembera ttiimu kikafuuwe.\nObulamu bwange saagala kukola kintu ne kigaana kuba sirina budde buddukanya mupiira.\nOkulekawo Ntalazi tekimalaawo buzibu bwa Express. Ttiimu yeetaaga omuntu ng’asobola okugisakirira ssente n’okuleeta basiponsa. Bwe batakola ekyo tugenda kusigala mu maziga okutuusa bwe tulifuna abantu abalina obusobozi.\nkusamba , bukulembez\nEbyaviiriddeko Rema akung'ana ne...\nEbyaviiriddeko Rema akung'ana ne Evans


Bukedde Online - Eddagala lya ARV’S lisobola okulwanyisa akawuka ka corona?\nWabula kye bagezaako okukola kwe kugezesa eddagala eririwo eribadde lijjanjaba endwadde ez’enjawulo okulaba oba nga lisobola okujjanjaba coronavirus .\nDr Francis Kiweewa munnassaayansi okuva mu kitongole ekikola okunoonyereza ku kawuka ka siriimu ekya Makerere University Walter Reed Project Research annyonnyola nti okunoonyereza okubadde kukolebwa mu nsi z’ebweru nga bageraageranya bika by’eddagala lya mirundi ena okulaba oba eddagala eryo lisobola okujjanjaba coronavirus.\nEbika by’eddagala ebiri mu kugezesebwa mulimu ekya Remdesivir, Chloroquine ne Hyhroxychloroquine ne Kaletra nga agattiddwa wamu ne Interon-beta “kaletra”.\nWabula okunoonyereza kulaga nti eddagala eriweweeza ku kawuka ka siriimu erya Lopinavir/ Ritonavir, “kaletra” terikola mu balwadde be bagezeseza okusinziira ku kunoonyereza okwemirundi ebiri okwakolebwa, ekitegeeza nti eddagala lino teririna njawulo gye ligattako.\nWabula okunoonyereza kukyagenda mu maaso okulaba ng’eddagala eryo libaako ekyenjawulo kye liyinza okuyambako mu kujjanjaba coronavirus.\nWabula mu kiseera kino, ekitongole ky’ebyobulamu eky’ensi yonna ekya World Health Organisation – WHO kiriko okunoonyereza kwe kyatandise mu kugeraageranya eddagala lya ARV’S erya lopinavir/ ritonavir nga baligeraageranya ne Remdesivir ne Chloroquine era ng’okunoonyereza kuno kutandika butandisi .\nOkunoonyereza kuno kugenda kubeera mu nsi eziwerako nga ne Uganda mwogitwalide.\nChroloquine; Waliwo okuteebereza nti oba olyawo eddagala lino lisobola okukola ku balwadde ba coronavirus naye nga tekinakakasibwa. Wabula mu nsi nga China n’abasawo abamu bamukozesezzaako ne balaba nti abalwadde baabwe bawonye .\nNaye ekyo tekitegeeza nti eddagala lino liwonya coronavirus kubanga waliwo n’abalwadde abalala abawonye nga tebabajjanjabisizza chroloquine. Wabula eddagala lino liyamba okutta akawuka akaleeta omusujja ekiyambako omuntu okuwona omusujja .\nPanadol Mu bantu abalina obulwadde bwa COVID 19, panadol ayambako mu kujjanjaba obubonero omuntu bw’abeera afunye naddala okukendeeza obulumi n’ebbugumu ly’omubiri omubiri gweriba lisitudde olw’obulwadde buno.\nWabula ku bika by’eddagala lino lyonna, tewali ddagala ttuufu lyakakasibwa okuba nga lijjanjaba obulwadde bwa COVID 19 mu nsi yonna.\nEra abantu beewale okulyewa nga basinziira ku ngambo ze bawulira n’ekigendererwa ky’okwejanjaba coronavirus.\nNaye bw’olaba omuntu yenna n’obubonero obwekuusa ku bulwadde bwa coronavirus, asindikibwe mu ddwaaliro eddene erikuli okumpi abasawo bamwekenneenye, bwe kizuulibwa ng’alina coronavirus ajjanjabibwa.


Bukedde Online - Omuwala omulala attiddwa omulambo gwe ne bagukumako omuliro\nOmuwala omulala attiddwa omulambo gwe ne bagukumako omuliro\nAkwatiddwa abbye ebbujje e Kyotera\nPoliisi ng’etwala omulambo gwa Evelyn.\nABATUUZE b’e Kireka D mu Acholi quarters ekisangibwa mu Namugongo Divizion baguddemu ekyekango bwe bagudde ku mulambo gw’omuwala ategeerekeseeko erya Evelyn ow’emyaka 18, nga bamusse ne bamukumako omuliro ne bamusuula mu nsiko e Kireka okuliraana Prime Radio.\nOno okulabibwa kiddiridde abaana abaabadde bazannyira mu kifo ekyo, okulengera omuntu alinga eyeebase ne bategeeza bazadde baabwe. Baagenze okutuukawo nga mufu ne bayita poliisi.\nJackline Nakityo omutuuze ku kyalo ekyo ategeezezza nti Evelyn yali akola mu bbaala ye wabula n’adda ku mulimu gw’okukuba amayinja nga bw’agatunda. Omulambo gwa Evelyn baagwokedde mu kifo ekyo kyennyini nga guvuddeko oluliba. Wano waasangiddwaawo ekidomola ky’amafuta n’ekibiriiti ebigambibwa nti bye bimu ku byakozeseddwa mu kumwokya.\nAbatuuze balumirizza muganzi we, gw’abadde yaakaganza gwe bataatuukirizza mannya nti yandiba nga ye yamusse kubanga eggulolimu baamulabye n’ekidomola ky’amafuta bwe kityo kyennyini.\nBano baategeezezza poliisi y’e Kireka, eyaleese embwa enkonzi z’olusu, ezaatambudde paka ku mulyango gw’omuvubuka ono. Embwa zaagezezzaako okukoona oluggi naye nga waggale ate nga naye taliiwo.\nPoliisi y’e Kireka etutte omulambo e Mulago okwongera okugwekebejja wabula n’erabula abatuuze naddala balandiroodi okwegendereza abantu be basenza ku mayumba kubanga abamu basenga ku mizigo mu kitundu kukoleramu ttemu.


Bukedde Online - Abaana n’ennyumba bitabudde abafumbo\nEnju y’owa Kwagalanabbanka egitwala\nOMUKAZI attunka ne bba ku nju y’amaka gaabwe aggyeeyo bwiino omukambwe ku bba eyamugoba mu maka gaabwe n’amuggyako n’abaana be ababiri okuli ow’emyaka 5 n’owemyezi 11.\nKarungi n'omwana. Ku ddyo, Karungi ne Kimera mu biseera ebyasooka.\nAbafumbo bano Karungi ne bba Uthman Kimera ensonga zaabwe z’aggweeredde ku poliisi ya CPS oluvannyuma lw’ebbanga nga bba yamugoba n’amuggyako abaana babiri.\nAbabiri bano batuuze b’e Komamboga era nga gye baazimba amaka ge bakaayanira.\nKarungi agamba nti yadde bba yamugoba naye tajja kussa mukono kuba amaka alinako omugabo.\nNewankubadde Karungi abaana be yabafunidde ku poliisi ya CPS mu Kampala, talina mirembe oluvannyuma lwa bba Kimera okusigala ng’awera okumutuusaako obulabe singa tava ku baana.\nAgamba nti kino kimuleetedde okutya kuba okuva lwe yatabuka ne bba ne baawukana yali afunyeeko obulumbaganyi abazigu bwe baamuwondera ne bakuba amasasi mu mmotoka ye era ng’emisango gino giri ku poliisi.\nAgamba nti kino era akissa ku bba kuba yali amutaddeko abantu abamuketta n’okumuwondera buli lunaku era ng’alowooza nti be baakuba mmotoka ye amasasi ng’ava okukola.\nAnnyonnyola nti oluvannyuma lw’okufuna ekikangabwa kino ate nga na kati akyagenda mu maaso n’okwewera nga bw’ajja okumukola ekikyamu, we yeekukumye tasobola kwogerawo.\nOKUTABUKA KUVA KU KI?\nKarungi agamba ekibatabula ne Kimera alina ebbuba lingi, era emyaka munaana gye bamaze bonna abadde ng’ali mu kkomera nga yamugaana n’okukola nti abasajja bajja kumutwala newankubadde yasoma.\nOmukyala ono agamba nti bba yali yamussaako abakuumi awaka babiri nga ne bw’aba alina ky’agenda okugula ku dduuka alina kusaba bbo ate bo ne bamukubira ne bamunnyonnyoola nga bwe njagala okufuluma n’akkiriza oba n’agaana.\nAnnyonnyola nti oluvannyuma lw’embeera eno ate nga yasoma, yasalawo okutandika okukola era n’aggulawo edduuka mu Kikuubo gy’abadde akolera era ng’ava awaka n’agenda ku mulimu n’akomawo akawungeezi.\n“Wabula okuva lwe natandika okukola, Kimera n’akimanya teyaddamu kulinnya waka era nga takyalina ky’aleeta nga ne bwe mmugamba nti tulina kye twetaaga abuuza kimu ggwe tokola? Naawe kigule.\nEmbeera nagigumira era ne ngitambuliramu okumala emyezi ena gye mmaze nga nkola ng’omukulu oyo talinnya wange,” Karungi bwe yategeezezza Bukedde.\nKarungi agamba nti nga October 27, 2017 yali ava ku mulimu avuga adda awaka, abazigu abaali batambulira ku bodaboda baalumba mmotoka ye mwe yali ne bagikubamu amasasi mu bitundu by’e Komamboga era mu kiseera kino eri ku poliisi.\nAgamba nti Kimera yali yamussaako abantu abamuwondera era mu kiseera ky’ekimu abantu be yategeera oluvannyuma nti baali ba poliisi. Era bano yabaggulako omusango mu kitongole kya poliisi ekikwasisa empisa ng’omusango guli ku fayiro GEF/958/2017.\nWabula abaserikale bannyonnyola oluvannyuma lw’okukuba amasasi mu mmotoka yange nti baali babagambye nti emmotoka ya babbi wabula ekyewuunyisa nga bba mu nnaku ntono emabega yali asoose okundaalika nga bwe yali ajja okuntuusaako obulabe.\nENGERI GYE YANGOBA MU NJU\nNga October 22, 2017 Karungi agamba nti yali ava ku mulimu ng’adda awaka agenda okuyingira ekikomera abaserikale ba Flying Squad ne bamukwata ne bamussa ku mu mmotoka ne bamuvuga okutuuka ku poliisi ya Jinja Road.\nBaamutegeeza nti yabba ssente za bba obukadde 3 era n’amuggulako omusango. Ku poliisi yamalawo ennaku bbiri.\nEno bba wa muganda we ye yamweyimirira okumuggyayo ku kakalu ka poliisi era agenda okudda awaka nga Kimera yassaawo abaserikale tebamukkiriza kuyingira era ebintu bye byonna by’asigala eyo okuli ebiwandiiko by’obuyigirize n’engoye ze.\nKarungi yannyonnyodde Bukedde nti bba abadde akozesa amaanyi mangi ku poliisi era nga buli lwe yeekuubira enduulu ku poliisi okumuyamba nti waliwo ebiragiro ebijja nga biva mu ofiisi ya Frank Mwesigwa okumulemesa okutambuza ensonga ze.\nKyokka Bukedde bwe yayogeddeko ne Frank Mwesigwa yagambye nti omukyala oyo poliisi yamuyamba okussa ekiragiro kya kkooti mu nkola ng’eragira atwale omwana omuto, omukulu amulekere bba.\nYayongeddeko nti wabula Kimera bw’aba abadde akozesa erinnya lye okutulugunya omukazi n’okulemesa poliisi, tujja ku mukwata avunaanibwe. Bukedde bwe yayagadde okwogerako ne Kimera, yabadde mukambwe.\nAbafumbo bano ku Mmande baabadde baakulabikako mu kkooti y'amaka e Nakawa ku ssaawa 8:00 ez'olweggulo ku nsonga z'abaana baabwe ezirudde nga zitaddewo obukuubagano wakati waabwe.\nKyokka Karungi bwe yatuuse ku kkooti ne balooya be, baafunye amawulire nti waliwo abaserikale abaasindikiddwa okumukwata kwe kulinnya emmotoka yaabwe ne bava ku kkooti ne bagenda.\nAbaserikale we batuukidde okubakwata, basanze Karungi amaze okuva ku kkooti nga balooya be bamuddusizza.


Bukedde Online - Bamalaaya banyaze Abakongo mu Kampala\nBamalaaya banyaze Abakongo mu Kampala\nBannakibiina kya NRM ebweru w'eggwanga basiimiddwa...\nYagambye nti poliisi eyinza okukwata ababeera bakubbye naye okuzuula bye bakunyazeeko kikyayinza okuba ekizibu nga n’oluusi ziba ssente ezitali nnyangu kuzuula.\nABASAJJA babiri abaavudde e Congo okujja okusuubula ge bakaaba ge bakomba oluvannyuma lwa bamalaaya okubanyagako ssente.\nChance Bahati, 25 ne Christian Mubalama 27, baddukidde ku poliisi y’e Nakasero ebayambe nga balumiriza bamalaaya okubanyagako ddoola 300, Ush.200,000/- ne ssente za Congo mu kiro ekyakeesezza Mmande bwe baabadde batambula.\nBagamba nti baabadde batambula ku William Street omuwala gwe beetegerezza nga poliisi yamuzudde nti ye Prossy Namuleme 27 n’abasemberera era ekyaddiridde kwe kuduumira banne bwe baabadde bayimiridde ne babagwira omulundi gumu.\nMu ddaakika mbale baabadde bamaze okubanyaga.\nPoliisi bwe yafunye amawulire yasitukiddemu n’egenda mu kifo kino n’ekwata Namuleme wabula ne yeegaana okubba Abakongo bano.\nBwe baamulemeddeko n’agamba nti, “Mu kiseera we babbidde abasajja bano saabaddewo nabadde ndaba mupiira ne muganzi wange gwe nneerabidde erinnya.\nNafulumye okweyamba mu lukuubo lwa loogi nga wano we nnasanze bamalaaya nga baganjambula abasajja bano era saabafuddeko ne nzirayo. Wabula nneewuunyizza poliisi okutuukira ku nze n’enkwata”.\nKyokka poliisi bwe yamutiisizza okumusiba n’akyusa sitatimenti n’agamba nti, “Nze ebyo ebisajja si bimanyi n’olulimi lwe byogera sirutegeera binneesibirako bwereere. Eyabibbye mulala. Ekyo ekimu kyabadde kinamuza ne ngaana kati kinneesibako mbu nakibbye. Nze nnabadde situnda nga bwe kyabadde kirowooza nnabadde nninze taata w’omwana wange ampe fiizi.”\nBahati yalumirizza Namuleme okumunyaga n’agamba nti yamulabye bulungi ng’aduumira bamalaaya abalala ne babasikako waleti n’okubakwata mu nsawo ne babaggyamu ssente zonna ze baabadde nazo.\nYasabye abaserikale bamuvunaane kubanga yabakomeza. Baabadde bazze kusuubula byuma bya mmotoka.\nAkulira poliisi y’e Nakasero, Sylivia Mutume yagambye nti Namuleme bamaze okumuggulako omusango gw’obutemu ng’okukyusa sitetimenti tekimuggissaako musango.\nN’agamba nti bagenda kutandika okuyigga bamalaaya abanyaga abantu naddala ku luguudo lwa Wiliam Street era n’alabula abatambula ekiro okwewala ebifo nga bino.\nYasabye abasajja okwegendereza abawala abeefuula bamalaaya kyokka ng’ekigendererwa kyabwe kya kunyaga nga n’abamu basobola n’okubatuusaako obulabe nga baagala okubuza obujulizi.\nOmupoliisi akubye mu badigize amasasi n'attako 2\nBakutte bamalaaya 30 abasendasenda abalamazi


Bukedde Online - E Mityana omuntu akubiddwa amasasi n'attibwa: Abalala banyiga biwundu\nE Mityana omuntu akubiddwa amasasi n'attibwa: Abalala banyiga biwundu\nPaasita Muto ayogedde ku bituuse ku Bobi Wine: 'Mukama yandaze nga Bobi agenda kufuna obuzibu'\nEmbeera ya Bobi Wine yeeraliikirizza omusa...\nAmawulire agaatabadde matuufu ag’okufa kwa Zaake gaatabudde ab’e Mityana ne batandika okwekalakaasa. Bazibye enguudo eziyitamu n’okuva n’okudda e Kampala mwe baasudde ebipiira n’okubikumako omuliro.\nTakisi eyakubiddwaamu amasasi.\nOkwegugunga kwatandikidde okuliraana ofiisi y'omubaka Zaake ne kusaasaana mu katale ka Mityana Central Market.\nAbeekalakaasi baabadde bawanise ebipande okuli ebigambo nga balaga obutali bamativu ku babaka Zaake ne Bobi Wine.\nEbigambo bino bibaddemu n'obubaka obusaba Pulezidenti Museveni okuyimbula omubaka Robert Ssentamu Kyagulanyi (Bobi Wine).\nPOLIISI EKUBYE AMASASI MU TAKISI\nWakati mu kwekalakaasa, olw’okuba amakubo gaabadde gazibiddwa waliwo takisi nnamba UBA 869C eyabadde esaliikiriza ng’eyitira e Wabigalo, ejje mu tawuni e Mityana okugenda e Busujju ku mipiira gy’amasaza poliisi gy’ekubyemu amasasi n’ettiramu omuntu.\nEyattiddwa ye Sam Sekiziyivu ow’e Wabigalo. Abasimattuse bategeezezza nti takisi olubadde okwerula mu luguudo abaserikale ne bagiragira okuyimira era ddereeva abadde akyanoonya w’ayimirira ne bagisasiramu amasasi okuva embega ne gayita mu mitto ne gakwasa abasaabaze.\nOmu afiiriddewo omulambo ne gutwalibwa mu ddwaaliro Ekkulu e Mityana ate abalala ne bagendera ku bisago.\nTakisi esikiddwa n’etwalibwa ku ddwaaliro n’esuulibwa awo ng’erimu omusaayi, ebituli n’ebisosonkole by’amasasi.\nAbantu nga beekalakaasa\nEby’okutta omusaabaze nga tebinnabaawo, abeekalakaasi baasoose kussa bipiira mu kkubo eriyingira akatale, ebiwempe n'ebisaaniiko bye baayiyeemu amafuta ne babikoleeza.\nWano baavuddewo ne bagenda mu Kikuubo kya Market Street nabo ne bakumawo omuliro.\nBoolekedde ku Station Road awali abasubuuzi abangi nawo ne baggala oluguudo n'okulukumamu omuliro.\nBaabadde baakaggala enguudo nnya emmotoka ekizikiza omuliro ne zituuka nga ziwerekerwako kabangali za poliisi.\nAbaserikale ba poliisi baatandise okukuba amasasi mu bbanga okugumbulula abeekalakaasi ne badduka ne bakuma omuliro omulala ne basaasaana mu makubo amalala okuli; Kigogwa - Kayunga, Busuubizi awasula omubaka, Kampala-Mityana okutuuka e Zigoti, Mityana-Mubende n’okweyongera mu makubo g’ettaka.\nPoliisi kyagitwalidde akaseera akazibu okuzza embeera mu nteeko. Mu bifo ebimu obwedda egobagana n'abavubuka ng’abamu bwe beesogga emyala ne babula.\nEbifo ebimu yabikubyemu omukka ogubalagala n’okukuba amasasi mu bbanga nga nabo bwe babakanyuga amayinja n’enkonyogo.\nOmwogezi wa poliisi mu kitundu kya Wamala, Nobert Ochom yategeezezza nti, poliisi tegenda kukkiriza bikolwa bya kwekalakaasa okuggyako nga bafunye olukusa.\nOw'emyaka 70 aleppuka na gwa kusobya ku muzzukulu we


Abakulu ku ssetendekero wa Makerere, batandise ku ddimu ly’okukyusa amakulu g’obubonero bweggwanga noluyimba lweggwanga mu nnimi ezenjawulo, okusobozesa banna Uganda, okubinyonyoka nokusikiriza bannansi ku kwagala ensi yaabwe. – CBS FM\nAbakulu ku ssetendekero wa Makerere, batandise ku ddimu ly’okukyusa amakulu g’obubonero bweggwanga noluyimba lweggwanga mu nnimi ezenjawulo, okusobozesa banna Uganda, okubinyonyoka nokusikiriza bannansi ku kwagala ensi yaabwe.\nMunteekateeka eno etandise n’okunyonyola banna Uganda, akabonero ka Ngaali, Court of Arm, bendera yeggwanga, n’oluyimba lweggwanga, munnimi ezenjawulo.\nBino bivuunulibwa mu nnimi okuli oluganda, Oluteeso, Olurugwala, n’olunyoro – Rutooro, okusobozesa bannansi, okumanya amakulu gaabyo eri ensi yattu nokubaagaziza okubisaamu ekitiibwa ekyetaagisa.\nBwabadde ayogerera mulukungaana lwabannamawulire mu kutongoza enteekateeka eno ku ssetendekero wa Makerere, Prof Barnabus Nawangwe, amyuka ssenkulu wa University eno, agambye nti abantu bangi tebamanyi makulu gabubonero buno, ssonga obumu bunyonyolwa mu lulimi luzungu.\nProf Nawangwe era ayagala gavumenti obutabo obufulumiziddwa mu nnimi ezenjawulo kunsonga eno, buteekebwe mu masomero agenjawulo nokubuteeka Ku bisomesebwamu abayizi nabo bongere okubinyonyoka.\nDr Paddy Musana, Dr Marion Alina ne Naomi Namanya, abasomesa mu ssetendekero Makerere, era ng beebamu ku baakulembeddemu enteekateeka eno, nokunonyereza kukukyusa obunonero noluyimba lweggwanga munnimi ezenjawulo bagamba nti kino kyagendereddemu okuteekawo enkyukakyuka mu banna Uganda kungeri gyebatunuliramu ebintu ebitwalibwa nti bikulu muggwanga.\nPulojekiti eno yeemu ku buwumbi 30 gavumenti bweyateeka mu ssetendekero wa Makerere okutumbula ebyokunonyereza nokubaako obuyiiya University eno, bwetandikawo.


Bukedde Online - Disitulikiti Kaadi w'e Mukono akawatiddwa\nAbasiraamu balabuddwa okukomya okwerwanaga...\nSazir Lumala disitulikiti Kaadi w'e Mukono ng'ayogera n'abamawulire ku poliisi e Mukono.\nPOLIISI e Mukono ekutte disitulikiti Kaadi waayo Sheikh Sazir Lumala naggulwako omusango gw'okukozesa ekifuba okuyigira mu ofiisi za Immam ezisangibwa ku muzikiti omukulu e Mukono ogumannyiddwa nga Masjid Taqua.\nLumala ku poliisi yategeezezza nti Imaam Abdul Majidu Ssenyonjo yateekebwa mu ofiisi eno mu bukyamu , era nga Ssenyonjo abadde asibye ofiisi eno okumala ekiseera nabo ekibawalirizza okugimenya okusobozesa ba Imaam abalala okugikozesa.\nWabula Imaam Ssenyonjo ayogerwako yagambye nti ye yateekebwa mu ofiisi eno mu mateeka wabula Lumala bwe yakuzibwa ate yagaana okuva mu ofiisi ekireesewo okusika omugwa.\nYe ssentebe w'olukiiko olutwala omuzikiti gunno, Muhammad Ffeefeeka Sserubogo yagambye nti obuzibu bwonna buvudde ku bakulu ba Uganda Supreme Council abalemeddwa okutuuza Lumala mu ofiisi ye nga district ye Khadi esangibwa e Kiyunga.\nMwebaze asuddewo Onduparaka


Kabaka akoze emikolo egikulembera okumaliriza amasiro - StaDailyNews\nHome Amawulire AGAFA E MENGO Kabaka akoze emikolo egikulembera okumaliriza amasiro\nKabaka akoze emikolo egikulembera okumaliriza amasiro\nEra mu mikolo egy’enjawulo Kabaka gy’akoze obuvunaanyizibwa bwe obumu abwawulizzaako Omugabe we Omulangira Daudi Chwa ng’ono mwana w’Omulangira Micheal Ndawula Omwana wa Ssekabaka Muteesa II.\nSsaabasajja Kabaka wa Buganda, Ronald Muwenda Mutebi II akoze emikolo egy’Obuwangwa egikulembera omulimu gw’okumaliriza okuzzaawo ennyumba Muzibwazaalampanga mu masiro g’e Kasubi enkya ya leero ku Lwokuna.\nOkusinziira ku Katikkiro Charles Peter Mayiga, Kabaka yennyini awanise ebizizi bisatu ebikulu ebisookerwako mu bizizi byonna ebyetoolodde eddaali mu nnyumba Muzibwazaalampanga.\nOwek. Mayiga annyonnyodde nti Omutanda alinnye amadaala okukkaatiriza obukulu obw’omulimu ogwakolebwa Bajjajjaabe okuzimba ennyumba Muzibwazaalampanga era bw’atyo n’awanika ebizizi bino.\n“Beene atuuse mu masiro e Kasubi nga tebunnasaasaana nga n’enjuba tennavaayo okusinziira ku bulombolombo nga bwe bwalung’amiziddwa era atuukidde mu nnyumba Kajaga omubeera Abagiriinya abavunaanyizibwa mu kuwunda ebizizi, n’akonkoma ku luggi era n’ategeeza Abagiriinya abali ku mulimu ogwo nti obudde butuuse.” Owek. Mayiga bw’agambye.\nSsaabasajja Kabaka Ronald Mutebi II ng’alinnya amadaala agamutuusa mu kasolya ka Muzibu-Azaala-Mpanga okuwanikayo Ebizizi Ebisatu eby’Enkizo.\n“Ssaabasajja Kabaka akutte ekizizi ekisooka n’akissa ku mutwe gw’Omulangira Daudi Chwa era Omulangira n’atebatteba okwolekera ennyumba Muzibwazaalampanga nga Ssaabasajja amuvaako emabega. Omulangira, abagiirinya bamulaze eky’okukola n’alinnya mu kasolya n’atuusa ekizizi ekisookedde ddala, oluvannyuma Ssaabasajja Kabaka n’agenda okumaliriza omukolo guno ye kennyini.” Katikkiro Mayiga bw’alambuludde.\nOwek. Mayiga agamba nti omukolo guno mukulu nnyo mu Buganda era ng’empagi Ssedugge oba Sserugattika yatuusiddwa mu masiro e Kasubi era nayo abagivunaanyizibwako bagyebagazze nga Ssaabasajja Kabaka abeegese amaaso n’ewangibwa mu masiro e Kasubi.\nMayiga annyonnyodde nti Abataka ab’obusolya ababaddewo ku lw’ensonga eno kubaddeko; Omutaka Muteesaasira ow’Engo ne Kasujja Kyesimba ow’Engeye, olw’ensonga nti okusereka kwennyini kugenda kukolebwa Wabulaakayole ng’ono muzzukulu wa Kasujja Kyesimba e Busujju ate okuwumba kukolebwa Abagiriinya bazzukulu ba Muteesaasira.\nKu mukolo guno Kabaka awerekeddwako, Owek. Kaddu Kiberu, Minisita Kyewalabye Male awamu n’abantu ba Beene abakwatibwako ensonga eno.\nBeene w’akoledde omukolo guno nga Katikkiro Mayiga yaakamala okutegeeza Obuganda ng’amasiro bwe gagenda okutandika okuserekebwa akadde konna oluvannyuma lw’okugalambula wiiki ewedde n’akakasa nti buli kimu kikoleddwa wakati mu kugoberera obuwangwa n’ennono.\nKatikkiro Mayiga yategeeza Obuganda nga omulimu guno bwe gutali mwangu kuba si kusereka nsiisira nnene ng’abamu bwe balowooza naye gulina okukolebwa mu kitiibwa kyago n’okugoberera okuwabula okuva mu bika n’abantu ab’enjawulo abakwatibwako ensonga zino.\nAmasiro g’e Kasubi mwe muli amasiro ga Bassekabaka ba Buganda abawerera ddala 4 era nga gaakwata omuliro nga March 16, 2010 era okuva olwo enteekateeka z’okugazzaawo zizze zitambuzibwa.\n(Bya Ssemakula John -Kampala).\nPrevious articleHere’s an important update on Cranes preparations ahead of Rwanda double header\nNext articleEx- Minister Mbayo risks arrest over embezzlement, abuse of office


Bukedde Online - Ebigambo bya pasita Yiga ebyewuunyisa\nKatikkiro Mayiga alabudde bannabyabufuzi k...\nOMUSUMBA Augustine Yiga Abizzaayo ow’ekkanisa ya Christian Revival Church Kawaala abadde mwogezi akunkumula n’ennyenje era ebimu ku bigambo bye ebitajja kwerabirwa bye bino;\nOmugenzi Yiga yali ne Nabbi Omukazi.\n1 Mu March wa 2020 nga Pulezidenti Museveni aggadde amasinzizo olw'okulwanyisa COVID-19, Yiga yagamba nti, ‘Abasumba ffenna tuli bakozi ba bbizinensi era ekkanisa zaffe kwe tulya.\nKati bw'aziggala nga ne COVID- 19 gw'ogamba taliiyo mu Afrika, obeera otegeezaki.' Bino byamuviirako okuggalirwa mu kkomera e Kitalya gye yamala ennaku 38.\n2 Nga 16 January, 2019 bwe yali e South Afrika ng'atangaaza ku baali bamubika, Yiga yagamba nti, ‘Ssaasoma naye neebaza mukama okumpa amagezi agasinga n'abaasoma, nze kati e South Afrika nkozesa n'Abazungu naye mwe Bannayuganda abanjerega olw'obutamanya Luzungu ng'ate mmwe abalumanyi n'enjala ebattira awo, mbasekeredde".\n3. Mu October wa 2019 bwe yayambala eby'ekisiraamu yagamba nti, ‘Allahu Akbar, Basiraamu baganda bange mbasaba mumpulirize, sirina kibi kyonna kye mbaagaliza wabula Katonda y'omu bwe bubaka bwe mbaleetedde.' Kino tekyalobera Sheikh Nuuhu Muzaata kukulembera Basiraamu kumulagira abeetondere olw'okwambala ebyambalo ebyo nga tamanyi makulu gaabyo. Mu kwetonda yagamba nti, ‘Basiraamu baganda bange, mbeetondera era ndowooza ekyo nakyo kiwedde.'\n4 Mu 2015, Yiga yaggulwako omusango gw'obutalabirira mwana gwe yazaala mu Brenda Nalubega eyamulangira n'okumusiiga endwadde enkambwe. Oluvannyuma Yiga yali mu kkanisa ye n'agamba abagoberezi be nti, ‘Hmmm, omulwadde w'endwadde enkambwe (siriimu) ng'oyo bwe yayogedde aba afaanana nga nze? Ahaa, gwe bw'ondaba guno omubiri gulimu akalwadde ako!" Abagoberezi yabassa enseko n'enduulu.\n5 Kyokka mu February wa 2019, obulamu bwa Yiga bwatandika okukyuka nga n'okukogga kw'atadde ne bagamba nti siriimu attuse. Ku olwo abo yabaddamu nti, ‘Ebintawaanya nsonga ndala era ng'omusajja naye abajega bagamba siriimu y'annuma! Zibasanze." Ku luno yali munyiivu ddala n'agattako nti, " Bwe nagejja ne bagamba empeke zingezezza kati nkozze bagamba ng'enda kufa, abaffe nze sirwalangako siriimu." Yalaba tebimumalidde enkeera n'ayongerako nti, ‘Ne Basudde gwe mwali muyita omwenzi ow'ebbaluwa teyafa siriimu wabula akabenje ke kaamutta."\n6 Mu September wa 2014 waliwo omukyala eyasooka okutwala Yiga ku kkooti y'e Nabweru nga naye amulanga butalabirira mwana. Yiga yamwegaana n'abuuza nti, ‘Sha, omuntu n'agamba nti wali naye emyaka mingi emabega kyokka nga tolina ky'omugambye nti alina omwana wo n'omwekangira mu kkooti nti ayagala DNA, lwaki mutwesibangako okwonoona amannya gaffe. Nze nina erinnya zzito okukira ekyalo naye katukole DNA bajja kuswala.'\n7 Nze Yiga siri mufere. Omuntu yenna gwe nafera aveeyo oloope oba annumirize. Emyaka 15 nga nsumba endiga omusiru y'atamanyi kye kitegeeza"\n8 Sukuma emboozi" Kano abadde asinga kukakozesa mu pulogulamu ye gyeyatuuma "Kiki kyolifa teweerabidde" ng'abantu banyumya bye bayiseemu.\n9 Okumanya abasumba bafere babeera ne saaviisi mu buli kadde ekitegeeza nti tebalina mirimu mirala gye bakola olwo ne bakamula endiga ssente nga ezo zeezibabeezaawo, nkiddamu ffenna tuli bafere era ekkanisa bizinensi ewedde emirimu."\n10 Abasumba bonna balina emmotoka ez'ebbeeyi, ennyumba ennungi, ebintu ebyebbeeyi kw'ogatta okutambula amawanga agenjawulo. Ezo ssente ziva wa Yezu.\n11 Bwe yasindika abayigirizwa okubuulira abantu ekigambo teyabawa bya kulya wadde ssente z'entambula". 12 Abasumba tukomye okwawula mu bagoberezi nga twesigama ku njawukana wakati waffe ng'abasumba".\n13 Kinnyiga omutima okulaba ng'abantu ba Katonda beeyawulamu olw'okuba abasumba tebakwatagana, ekimmalako emirembe kwe kulaba omugoberezi okuva mu kkanisa n'adda mu ssabo"\n15 Abasumba bonna bankoppye, bwe baalaba nteeka abantu ku ttivvi ne beeyabya nabo ne batandika okubikola. 16 Omuntu bwe yeeyabya kimuyamba okukkakkana n'eyandyesse abivaako kubanga abeera yeetikudde omugugu"\nAmagye gaazizza amaka g'abakulu abalala basatu mu poliisi


Bukedde Online - Abooludda oluvuganya mudda mutya mu gundi oli mbega ng’obuyinza bugenda?\nAbooludda oluvuganya mudda mutya mu gundi oli mbega ng’obuyinza bugenda?\nGwe baasanze abaaga enkima asattizza ekyalo...\nBp. Kaggwa avumiridde enjawukana mu booluda...\nOMUKAZI Nakku eyaloga aba Opozisoni mu Uganda engoye akyaziwanise waggulu! Agamba nti akyabaloga okutuusa ng’abaleseemu kasala kkubo nga bamaze n’okutegeera nti basobola okuwangula entebe.\nMaj. Gen. Mugish Muntu eyavudde mu FDC\nNakku abangi gwe babadde balowooza nti eby’okuloga aba Opozisoni yabivuddeko oluvannyuma lw’omuvubuka embulakalevu owa ‘People Power’ okuyingirawo n’ayuugumya ekisaawe ky’ebyobufuzi okumala akabanga, ate by’abasobedde ku ntandikwa ya wiiki eno bwazzeemu okufungula embugo n’azitikka ku mutwe.\nByatandise ng’eby’olusaago nti munnamagye Mugisha Muntu akooye okumulinnyirira era avudde mu mujaasi munne Dr. Kiiza Besigye n’amulekera ekibiina kya FDC. Wiiki gy’ewunzikidde ng’ebyolusaago mazima mereere anti Mugisha Muntu yawanze muliro obudde ne budda ku bunnaabwo.\nYagambye nti agumiikirizza enkwe n’effutwa lya Besigye ne banne okumala emyaka kkumi kati k’abaviire FDC ekonzibire ddala mu nkwe n’obutaagaliza bwayo. Genero Muntu yagambye nti kye kiseera atandike ekibiina ekikye aviire abasajja n’abakazi abajjudde ekko ku mitima n’obutaagaliza.\nJoyce Nabbosa Sebuggwawo ne Salaam Musumba abakazi bannabyabufuzi ab’embazuulu mu kibiina kya FDC, tebaalinze bigambo bya Mugisha Muntu ebyabadde bisala ng’akambe akoogi kukkalira mu bawagizi ba Opozisoni nabo ne basitula enkundi.\nBaalangidde Genero Muntu okuba n’enkwe okweyagaliza n’okuleeta ba mbega mu kibiina kyabwe n’akifungalaza.\nBaamugambye nti bamaze ebbanga nga bamumanyi abaliira munda nga musege nti naye Katonda abayambye n’abaviira.\nMuntu naye teyabatalizza n’abajjukiza nti bamuyeeya okuba mbega naye k’abaviiridde, bagenda kulaba mbega omutuufu yennyini mu FDC era baakugwawo n’ekigwo.\nEnsi ng’enaagwa eddalu, bannabyabufuzi abalina okukolera awamu okwegatta balwanyise gwe bayita omulabe n’okutuuka ku bigendererwa byabwe babivaako olwo buli omu n’atandika okwefaako yekka.\nBeerabira n’engombo z’ebibiina byabwe gamba nga ogwa FDC ogwa “One Uganda, One People” ne beeteerawo ezaabwe ez’okweyagaliza.\nEnsi egwiira ddala eddalu abakulembeze bwe batandika okwerangira okuba bambega n’okulya mu lulime ne mu luzise mu lujjudde nga beerabidde nti bye bakola n’abalonzi ate bye bakola olwo ne batemaatema eggwanga okulimalawo.\nBeerabirira ddala engero za bajjajjaffe nti ‘Agali awamu’ ne batandika kuwoza ‘obutono bulwanira mu ssanja’.\nNaye nga ssanja ki mw’oyinza okulwanira okumegga omusajja amaze ebbanga nga yenyweza n’ensimbi alina n’emyaka akulungudde egimala mu ntebe obumanyirivu kw’atudde.\nAba Opozisoni ababadde batandise okufuna olungubanguba nga n’abamu batandise okukuba jjejjerebu nti ‘‘ekintu tukimusuuze mu 2021’’ laba ate bwe bazzeeyo mu kwesongamu ennwe nti gundi tuviire oli mbega!\nNaye abaffe, katugambe nti Genero Muntu abadde mbega nga bwe mugamba, emyaka 13 n’omusobyo gy’amaze mu FDC bw’aba abadde ababega mukyasigazzaawo ki?\nJjuuzi mwamulonda n’ekibiina n’akikulembera okumala ebbanga, kati ebyama ne pulaani teyazitunda dda n’azimalawo, awo Patrick Oboi Amuriat ali mu nkasi takuuma lubugo nga lubaale mubbe! Muleke kulimba bagundi, Muntu taabeere mbega naye waliwo nsonga ndala eyabatabudde.\nNaye okumanya Nakku akyesomye, teyakomye ku ba Opozisoni n’alumba n’aba NRM n’abasuula eddalu.\nYabasanze mu lukiiko lwa Palamenti nga bateesa ku musolo gwa Mobile money. Ababaka ba NRM abakimanyi obulungi nti omusolo gunyigirizza abantu baatidde okunyiiza mukama waabwe akulira ekibiina era okuteesa bwe kwatuuse ne badduka mu lukiiko ne baleka omumyuka wa Sipiika Jacob Oulanya ng’atunula.\nabooludda oluvuganya Gavumenti\nMugisha Muntu ayanukudde abamuyita ''mbega wa Museveni''


Bukedde Online - Embeera ya Lukwago mu ddwaaliro e Nairobi\nBobi Wine agumizza abawagizi be: OBUWAGIZI BUJJA\nMaama ne muwala we batabuse lwa mmaali ya ...\nEMBEERA ya Loodi Meeya Erias Lukwago ekyali mbi. Abasawo bakyataganjula oba ayinza okuba n’akatole k’omusaayi mu mawuggwe era bamwongeddeyo mu ddwaaliro lya Nairobi Hospital gye bamuwadde ekitanda, abakugu bongere okumukebera okuzuulira ddala ekizibu we kiri. Aba Aga Khan baazudde nti amawuggwe ge galina ekizibu.\nLukwago mu ddwaaliro e Nairobi.\nEMBEERA ya Loodi Meeya Erias Lukwago ekyali mbi. Abasawo bakyataganjula oba ayinza okuba n'akatole k'omusaayi mu mawuggwe era bamwongeddeyo mu ddwaaliro lya Nairobi Hospital gye bamuwadde ekitanda, abakugu bongere okumukebera okuzuulira ddala ekizibu we kiri. Aba Aga Khan baazudde nti amawuggwe ge galina ekizibu.\nNti tegasobola kussa bulungi. Gayingiza empewo ebitundu 70 ku buli 100 ku mpewo omuntu omulamu gye yandibadde ayingiza. Baamulagidde agende mu Nairobi Hospital omuli abakugu n'ekyuma ekisingako yeekebejjebwe.\nKyokka ennaku essatu z'amaze bamuwadde eddaggala erisobodde okumuyamba era wadde akyali mugonvu naye mugumu nti abasawo balina bye bakyusizza era agenda kutereera. Omusawo mu ddwaaliro ly'e Mmengo, Dr. Mayambala Kiwanuka, bwe yatuukiriddwa ku kye kitegeeza omuntu okussa omukka oguli ebitundu 70 ku 100, yannyonnyodde nti embeera eyo teyeeraliikiriza nnyo okuggyako ssinga abadde assa omukka ogukka wansi w'ebitundu 50 ku 100.\nYategeezezza nti abakugu bateekwa okuzuula ekizibu kyennyini era abasawo bongere okwetegereza ekizibu kwe kiva kubanga obwo bwonna bubonero obulina ekinene kye buba bulanga. Lukwago yayogedde ne Bukedde kyokka ng'awulikika omukka abaka mubake era ayogerera eddakiika ntono n'ava ku ssimu nti abasawo tebamukkiriza.\nLukwago yatwaliddwa e Nairobi ku biragiro by'abasawo be abakugu okuva e Mulago ne Nsambya abaasembye agende e Nairobi awali ebyuma ebisingako yeekebejjebwe okuzuula ekizibu we kiva ne kimukaluubiriza okussa ate ng'enfunda zonna ze bamukebedde Covid 19 babadde bazuula nti tamulina.\nMuganda we, Hajj Ssewankambo, ku lwa ffamire yalaze okutya nti ekirwadde ekiruma Omuloodi kyewuunyisa kubanga amawuggwe ge gabadde malamu nnyo naye gayinza okuba nga gaakoseddwa omukka gwa ttiyaggaasi gwe babadde bamukuba kati emyaka 10 nga yeenyoola n'abaserikale mu byobufuzi.\nLukwago bwe yatuuse mu ddwaaliro baamutadde mu kyuma okutunuulira okussa, n'engeri omusaayi gye gutambulamu okumala essaawa munàana. Ebyuma byazudde mawuggwe kyokka nti waliwo okunoonyereza okulala kwe bakyatunuulidde era bagenda kumussa ku byuma ebirala.\nAbakulembeze abenjawulo okuli Omubaka Nambooze Bakireke ow'ekibuga Mukono yategeezezza nti eggwanga lirina abasawo abakugu naye tebalina byuma era akimanyi nti agenda kukolebwako atereere bulungi akomewo awangule akalulu kubanga y'engabo ya Bannakampala asobola okufuga ekibuga buli muntu n'akkiriza.\nLukwago amaze emyezi ebiri ng'atawaanyizibwa obulwadde era olumu abadde afuna kantoolooze abadde amutuusa n'okumulindiggula ekigwo. Abadde tassa bulungi, afuna kantoolooze n'okuwulira obulumi obw'amaanyi mu kifuba ne mu bulago ssaako omutima okumuluma ennyo.\nOmwogezi w'abasuubuzi mu Kikuubo, Samuel Muyomba, yagambye nti Omuloodi bamusabira adde mangu okusobola okunyweza entebe ye kubanga gwe beesiga okukulembera ekibuga abantu okusobola okunyweza eby'obugagga byabwe naddala ettaka.\nAba Aga Khan\nEntalo za FUFA ne USL ziweddewo?\nBobby asinzeemu bateebi mu gw'okudding'na ne Zambia\nFIFA ekomyewo ku ndooliito za Mulindwa ne Kabenge


AMAZIGA! Abadde yegwanyiza okugenda mu Palamenti akubiddwa amasasi, mukwano gwe attiddwa mu bukambwe – The Bridge Uganda\nAMAZIGA! Abadde yegwanyiza okugenda mu Palamenti akubiddwa amasasi, mukwano gwe attiddwa mu bukambwe\nPoliisi ekakanya obujagalalo ku UNRA Weigh Bridge Station e Koranorya mu kibuga kye Mbarara esse omuntu omu n’okulumya omulala.\nAttiddwa ye Ivan Bimanyirwoha Saturday okuva mu disitulikiti y’e Rukungiri n’okulumya Simon Katuramu abadde yegwanyiza okukikirira abavubuka ebuggwanjuba bwa Uganda era abadde musomesa ku Metropolitan Yunivasite mu Kampala.\nSamson Kasasira, omwogezi wa Poliisi mu bitundu bye Rwizi agambye nti Bimanyirwoha ne Katuramu babadde batambulira mu Fuso namba UBF 109D nga batwala mabaati okuva e Rukungiri okudda mu Kampala emisana ga leero ku Lwokubiri wabula bonna bakubiddwa amasasi.\nKasasira agamba nti Poliisi ekubye amasasi okubayimiriza oluvanyuma lw’okugaana okuyimirira ku lutindo lwa Weigh (Weigh bridge).\nAgamba nti abasirikale basoose kukuba mipiira, oluvanyuma ne bakuba mu bbanga wabula amasasi mu butanwa gakutte Katuramu mu kifuba ne Bimanyirwoha ku mutwe.\nKasasira agamba nti Poliisi esindikiddwa okukwata abasirikale bonna abenyigidde mu kikolwa ekyo ku misango gy’okutta omuntu.


Bukedde Online - Abaana abava mu bitundu by'omugotteko bajuniddwa\nKigulu ekutudde Bunha mu Masaza g'e Busoga...\nAbaana abava mu bitundu by'omugotteko balabuddwa kutumbua ttalanata zaabwe\nOmuteebi wa KCCA FC, Sadat Anaku (emabega ku ddyo) yaduumidde Acholi Qaurters FC bwe yabadde ettunka ne Police mu gwaguddewo empaka za Acholi Quarters Slum Soccer Tournament 2019. Acholi yawangudde ggoolo 2-0.\nABAANA n’abavubuka ababeera mu bitundu by’omugotteko mu munisipaali y’e Nakawa basambira mabega nga jjanzi oluvannyuma lw’ekibiina ekiddukanya omupiira mu Bulaaya ekya UEFA okubawa ebikozesebwa mu mupiira.\nAba UEFA nga bayita mu kitongele kyabwe ekigaba obuyambi ekya UEFA Foundation baawadde abaana emipiira, obutimba, emijoozi, engatto n’ebintu ebirala ebikozesebwa mu kutendekebwa. Baabiyisizza mu kibiina kya Aliguma Foundation ekyabibakwasizza mu kaggulawo empaka za ‘Acholi Quarters Slum Soccer Tourament’.\nEmpaka zino, ezaatandise ku Lwomukaaga, zeetabiddwamu ttiimu 24 okuva e Naggulu, Mbuya ne Nakawa era ng’omuwanguzi wakuweebwa sseddume w’ente.\nAbaana b'omu bitundu bya Acholi Quarters nga bali n'ebimu ku bintu ebyabaweereddwa\n“ Mukuume empisa, mubeeraa bayonjo ate munnyikize emizannyo kubanga musobola okugyeyambisa a okuyitimuka n’okukyusa embeera z’obulamu bwammwe,” Rita Aliguma, akulira Aliguma Foundation bwe yabakuutidde ng’abakwasa ebintu bino.\nAbakulira Abato Schools ne Shepherd House Junior School, baawaddeyo sikaala 20 eri abaana okuva mu kitundu kya Acholi quarters okutandika n’omwaka ogujja.\nAcholi Quarters Slums Soccer Tournament,


Nekkemiya 5 LCB;NIV - Nekkemiya Ayamba Abaavu - Awo ekibinja - Bible Gateway\nNekkemiya 4Nekkemiya 6\nNekkemiya 5 Endagaano Enkadde nʼEndagaano Empya (LCB)\n3 Abamu ne boogera nti, “Twasingawo ebibanja byaffe, n’ennimiro zaffe ez’emizabbibu n’amaka gaffe tuleme okufa enjala mu kyeya.” 4 N’abalala ne boogera nti, “Twewola sente okusobola okusasula omusolo gwa kabaka ku bibanja byaffe ne ku nnimiro zaffe ez’emizabbibu. 5 Newaakubadde nga tuli omusaayi gumu ne baganda baffe, n’abaana baffe baana baabwe, kyatuleetera okuwaliriza batabani baffe ne bawala baffe okubawaayo mu buddu. Abamu ku bawala baffe twali twabawaayo dda mu busibe; kaakano tetusobola kununula bibanja byaffe ebyo kubanga abantu abalala baabitwala awamu n’ennimiro zaffe ez’emizabbibu.”\n6 Bwe nawulira okukaaba kwabwe n’ebigambo ebyo ne nsunguwala nnyo. 7 Ne mbirowoozaako, ne nnenya abakungu n’abafuzi. Ne mbagamba nti, “Muggya omusolo ku baganda bammwe ne mukola amagoba!” Kyennava mpita olukuŋŋaana olunene okugonjoola ensonga ezo, 8 ne mbagamba nti, “Twakola kye tusobola okununula baganda baffe Abayudaaya abaatundibwa mu bannamawanga, naye mmwe mutunda baganda bammwe, ffe ne tubagula okuva ku be mubaguzizza!” Ne basiriikirira, kubanga tebaalina kyakuddamu.\n9 Ne nyongera okubagamba nti, “Kye mukola si kirungi. Tekibagwanidde okutambula nga mutya Katonda waffe, okwewala okuswala mu maaso g’abalabe baffe, bannamawanga? 10 Nze, baganda bange ne basajja bange, tuwola abantu ensimbi n’emmere ey’empeke, naye ekigambo ky’okuggya omusolo ku bantu nga kuliko amagoba kikome. 11 Mubaddize leero ebibanja byabwe, n’ennimiro zaabwe ez’emizabbibu, n’ez’emizeeyituuni, n’ennyumba zaabwe, ne ku misolo gye mu bawooza, mubaddize kimu kya kikumi ku nsimbi, ne ku mmere ey’empeke ne ku wayini omuggya ne ku mafuta.”\n12 Awo ne baddamu nti, “Tulibibaddiza, so tetuliddayo kubasaba kintu kyonna. Tunaakola nga bw’olagidde.”\nKyennava mpita bakabona ne ndayiza abakungu n’abakulembeze okukola ebyo bye baasuubiza. 13 Ne nkunkumula ne nsawo ez’ekyambalo kyange ne njogera nti, “Mukama Katonda akole bw’atyo ennyumba y’omuntu oyo, n’eby’obugagga bwe abimuggyeko, ataakole nga bw’asuubizza. Omuntu oyo akunkumulibwe bw’atyo aleme okusigaza ekintu!”\n14 Ate era okuva mu kiseera mwe nalondebwa okuba owessaza w’ensi ya Yuda, mu mwaka ogw’amakumi abiri ogw’obufuzi bwa Kabaka Alutagizerugizi okutuuka ku mwaka ogw’amakumi asatu mu ebiri, gy’emyaka ekkumi n’ebiri, nze newaakubadde baganda bange tetwalya ku mmere eyatugerekebwa, eyali eteekwa okuba ey’owessaza. 15 Naye abessaza abansooka baazitoowerezanga abantu, nga babawooza ekitundu kya kilo eya ffeeza, ne bagattako emmere ne wayini. Naye nze si bwe nakolanga, olw’okutya Katonda. 16 Ne mmalirira okukola omulimu ku bbugwe oyo, nze n’abasajja bange bonna ne twewaayo okukola ne tutadda mu kululunkanira ttaka.\n17 Abantu kikumi mu ataano, Abayudaaya abaabulijjo n’abakulu, be baaliranga awamu nange ku mmeeza, okwo nga kw’otadde n’abaava mu mawanga agaatuliraananga. 18 Buli lunaku ente emu, n’endiga ensava mukaaga n’enkoko nga tezibuzeeko bye byantegekerwanga, ne buli nnaku kkumi ne nfunanga wayini owa buli kika. Wakati mu ebyo byonna saasaba mmere eyali eteekwa okuweebwa owessaza, kubanga abantu baandizitoowereddwa nnyo.\n19 Nzijukira Ayi Katonda wange, olw’ebyo byonna bye nkoledde abantu bano.


Bukedde Online - Lima obutunda kuba kati bufuna kiralu\nEngeri ennyangu ey'okugoba ebinyonyi mu nnimiro y'omuceere\nGavumenti Ekkirizza Okuyamba Kubayindi\nW’OSOMERA bino ng’ensawo y’obutunda egula wakati wa 200,000/- ne 250,000/-. Kino kitegeeeza nti obutunda buli ku ttunzi, kyokka abalimi abamu batya okubulima olw’emirimu emingi egibuliko naddala nti bukaluubiriza okulandiza.\nWadde nga guli gutyo ye Godfrey Kigoye owa Katende Harambe e Nsawo-Namugongo agamba abuyoolamu ssente ate bwangu okulima kasita obuyiga.\nOkulima obutunda olina okusooka okuyiwa beedi, kino kikole ng’omaze okutegeka ennimiro mw’ogenda okubusimba. Funa ekifo ekirungi otereezeewo, mu kalimiro kano osobola okuteekamu ne nnakavundira okusobola okugimusa ettaka, kino bw’oba okimaze yiwa obusigo bwo kyokka bulina okuba nga bukalu bulungi, bw’oba obwanika tabikamu evvu.\nOlumala okuyiwa bikkako ebisubi, oluvannyuma lwa wiiki emu bubikkule, kasita obutunda buweza amakoola mukaaga olwo tandika okubuteeka mu buveera. Ku myezi ebiri ojja kutandika okusimba mu nnimiro yo.\nKakasa nti ennimiro ntegeke bulungi. Simbamu enkondo n’okusima ebinnya. Obutafa ku kika ki ky’osimbye, bw’oba osima ekinnya ky’akatunda kiwe obugazi bwa ffuuti bbiri ku bbiri olyoke osimbe.\nEnnimiro yo erina okubaamu ebikondo, singa oba ogenda kusimba butunda obwa kakobe omunene, bw’oba osimba ebikondo olina okuleka ffuuti 10 okuva ku kikondo ekimu okutuuka ku kirala. Kuno olina okusibako waya bbiri obutunda kwe bulandira.\nWuzi z’obutunda ezikka wansi ezo zireke, kuba ze zibala kyokka tozigaanya kukoona ku ttaka, gera nga zibulako ffuuti bbiri okutuuka ku ttaka oziraawe.\nWabula singa oba ogenda kusimba obutunda buno obuyitibwa Obuganda oba kakobe omutono, buzimbire ekidandali nga bw’olaba akatandaalo. Waggulu osobola okukozesa emmuli oba obuti obutonotono kwe bulandira.\nEkidandali kino kirina okuba nga kya ffuuti ttaano ng’osobola okuyimirira munda n’osalira obutunda kuba kasita busakaatira buba tebusobola kubala bulungi.\nKasita bukwata obulungi oluvannyuma lw’emyezi esatu buba butandise okubala. Kasita bubala oyisaawo emyezi mukaaga n’otandika okunoga.\nObutunda obwa kakobe omutono singa oba obulabirira bulungi osobola okubunogerako omwaka mulamba ate kakobe omunene ng’omulabirira amala n’emyaka egisoba mu ena.\nBw’oba wasimba yiika emu, buli wiiki osobola okunogamu ensawo ssatu ku nnya ekitegeeza nti osobola okufuna akakadde buli wiiki mu butunda.\nKigoye agamba akatale kaabwo kagazi okugeza mu Owino n’e Nakasero kati babuyaayanira.\nKigoye agamba okufuna mu butunda olina okubukuuma nga temuli muddo, beera ng’obuliikiriza n’ebigimusa ebyaffe ebitakwetaagisa kukumalako ssente nnyingi ebya nnakavundira.\nToganya butunda kusaakaatira, kuuma ng’osalira buli lwe kyetaagisa, kino kiyamba obutunda obutasaakaatira ne bufuna ekitangaala.\nAlina ekibuuzo kyonna ku butunda kiweereze ku 0782006608.\n'Ensawo y'obutunda ngitunda emitwalo 20'


Abayizi ba Bayibuli—Beekutula ku Ddiini ez’Obulimba | Ogw’Okusoma\n“Mukifulumemu abantu bange.”—KUB. 18:4.\nENNYIMBA: 72, 82\nAbayizi ba Bayibuli baayoleka batya obuvumu nga beekutula ku Babulooni Ekinene?\nLwaki abaweereza ba Yakuwa baali beetaaga okuwabulwa mu kiseera kya Ssematalo I, naye ekyo tekyandituleetedde kulowooza ki?\nAbaafukibwako amafuta baasumululwa ddi okuva mu Babulooni Ekinene?\n1. Kiki ekiraga nti abantu ba Katonda bandivudde mu buwambe mu Babulooni Ekinene, era bibuuzo ki bye tugenda okwetegereza?\nMU KITUNDU ekyayita, twalaba engeri Abakristaayo ab’amazima gye baatwalibwa mu buwambe mu Babulooni Ekinene. Kyokka baali tebajja kusigala mu buwambe obwo emirembe gyonna. Singa baali ba kusigala mu buwambe mu madiini ag’obulimba emirembe gyonna, ekiragiro kya Katonda ekigamba nti “Mukifulumemu abantu bange” kyandibadde tekirina makulu. (Soma Okubikkulirwa 18:4.) Mu kitundu kino, tugenda kulaba ddi abantu ba Katonda lwe baava mu buwambe mu Babulooni Ekinene! Naye tugenda kusooka tulabe eby’okuddamu mu bibuuzo bino: Ku bikwata ku Babulooni Ekinene, kiki Abayizi ba Bayibuli kye baali bamaliridde okukola ng’omwaka gwa 1914 tegunnatuuka? Baganda baffe baali banyiikivu kwenkana wa mu mulimu gw’okubuulira mu kiseera kya Ssematalo I? Okuba nti abantu ba Katonda baali beetaaga okuwabulwa mu kiseera ekyo, kye kiraga nti baali mu buwambe mu Babulooni Ekinene?\n“OKUGWA KWA BABULOONI”\n2. Kiki Abayizi ba Bayibuli kye baali bamaliridde okukola nga ne Ssematalo I tannabaawo?\n2 Ng’ebula emyaka nga 40 Ssematalo I atandike, Ow’oluganda Charles Taze Russell ne banne baakiraba nti amadiini agaali geeyita Amakristaayo gaali tegayigiriza mazima agali mu Bayibuli. Bwe kityo, baamalirira okwekutula ku madiini ago ag’obulimba. Mu 1879, Zion’s Watch Tower yagamba nti eddiini yonna egamba nti ekkiririza mu Kristo naye nga yeenyigira mu by’obufuzi eba kitundu kya Babulooni Ekinene, Bayibuli kyeyogerako nga malaaya.—Soma Okubikkulirwa 17:1, 2.\n3. Kiki Abayizi ba Bayibuli kye baakola ekyalaga nti baali bamalirivu okwekutula ku madiini ag’obulimba? (Laba ekifaananyi ku lupapula 26.)\n3 Abantu abaali batya Katonda baali bamanyi kye baalina okukola. Baali bakimanyi nti tebasobola kufuna mikisa gya Katonda singa beeyongera okuba n’akakwate konna n’amadiini ag’obulimba. Bwe kityo, bangi ku Bayizi ba Bayibuli baawandiika amabaluwa agalaga nti baali bavudde mu madiini ag’obulimba. Abamu ku bo baagenda mu makanisa ge baalimu ne basoma amabaluwa ago ng’abalala bonna bawulira. Ekyo bwe kyabanga tekisoboka, baawanga buli muntu eyali mu ddiini mwe bavudde ebbaluwa eraga nti bo bagivuddemu. Abayizi ba Bayibuli baali bamalirivu okwekutulira ddala ku madiini ag’obulimba! Emabegako, okukola ekintu ng’ekyo kyali kisobola okubaviirako okuttibwa. Naye emyaka gya 1870 we gyatuukira, gavumenti zaali tezikyawagira nnyo madiini. Kati abantu baali basobola okwogera kyere ebikwata ku Bayibuli, era nga basobola okuwakanya ebyo amadiini bye gaayigirizanga ebikontana ne Bayibuli.\n4. Ssematalo I bwe yali agenda mu maaso, abantu ba Katonda baalina ndowooza ki ku Babulooni Ekinene? Nnyonnyola.\n4 Abayizi ba Bayibuli baakiraba nti kyali tekimala kubuulira ab’eŋŋanda zaabwe, mikwano gyabwe, n’abantu abaali mu madiini ge baali bavuddemu ndowooza gye baalina ku madiini ag’obulimba. Abantu mu nsi yonna baali beetaaga okukimanya nti Babulooni Ekinene malaaya! Bwe kityo, okuva mu Ddesemba 1917 okutuuka ku ntandikwa ya 1918, Abayizi ba Bayibuli mu kiseera ekyo abaali abatono, baagaba n’obuyiikivu tulakiti eziwerera ddala 10,000,000 ezaalina omutwe “Okugwa kwa Babulooni.” Ekyo kyanyiiza nnyo abakulembeze b’amadiini; naye Abayizi ba Bayibuli beeyongera okugaba tulakiti ezo. Baali bamalirivu okugondera “Katonda so si bantu.” (Bik. 5:29) Ekyo kiraga ki? Kiraga nti Ssematalo I bwe yali agenda mu maaso, abantu ba Katonda baali tebatwalibwa mu buwambe mu madiini ag’obulimba, wabula baali bageekutulako bwekutuzi, era nga bayamba n’abalala okugeekutulako.\nBABUULIRA N’OBUNYIIKIVU MU KISEERA KYA SSEMATALO I\n5. Bukakafu ki obulaga nti ab’oluganda abaaliwo mu kiseera kya Ssematalo I baali banyiikivu?\n5 Emabega twali tulowooza nti Yakuwa yanyiigira abantu be abaaliwo mu kiseera kya Ssematalo I olw’okuba tebeenyigira mu bujjuvu mu mulimu gw’okubuulira mu kiseera ekyo. Era twali tulowooza nti ekyo kyaleetera Yakuwa okubaleka ne batwalibwa mu buwambe mu Babulooni Ekinene okumala akaseera. Kyokka oluvannyuma, abaweereza ba Katonda abaaliwo mu myaka gya 1914-1918 baakiraga nti baakola kyonna ekisoboka okubuulira. Era waliwo obukakafu bungi obulaga nti baabuulira n’obunyiikivu mu kiseera ekyo. Ebyo bye tweyongedde okumanya ebikwata ku Bayizi ba Bayibuli abaaliwo mu kiseera ekyo bituyambye okwongera okutegeera ebintu ebitali bimu ebyogerwako mu Bayibuli.\n6, 7. (a) Kusoomooza ki Abayizi ba Bayibuli kwe baafuna mu kiseera kya Ssematalo I? (b) Waayo ebyokulabirako ebiraga nti Abayizi ba Bayibuli abo baali banyiikivu.\n6 Abayizi ba Bayibuli abaaliwo mu kiseera kya Ssematalo I (1914-1918) baabuulira n’obunyiikivu mu kiseera ekyo. Waliwo ensonga ezitali zimu ezaakifuula ekizibu gye bali okubuulira mu kiseera ekyo, era tugenda kulabayo ensonga bbiri. Esooka, ekintu ekikulu kye baali bakola nga babuulira kwe kugabira abantu ebitabo ebinnyonnyola Bayibuli. Ekitabo The Finished Mystery bwe kyawerebwa mu 1918, tekyali kyangu eri baganda baffe abo kubuulira. Baali tebannayiga bulungi kukozesa Bayibuli yokka nga buulira, era nga kumpi ekitabo ekyo kye kyabakoleranga ogw’okwogera. Ey’okubiri, mu mwaka gwa 1918 waabalukawo obulwadde bwa Sseseba. Obulwadde obwo obwali obw’akabi ennyo bwakifuula kizibu eri ababuulizi okubuulira mu bifo ebitali bimu. Wadde kyali kityo, abayizi ba Bayibuli baakola kyonna ekisoboka okubuulira.\nAbayizi ba Bayibuli baali banyiikivu nnyo! (Laba akatundu 6, 7)\n7 Mu mwaka gwa 1914 gwokka, Abayizi ba Bayibuli abo abaali abatono baalaga abantu abasukka mu 9,000,000 vidiyo eyitibwa “Photo-Drama of Creation.” Vidiyo eyo yali eraga ebyafaayo by’omuntu okuviira ddala ku kutondebwa kw’ensi okutuukira ddala ku nkomerero y’Obufuzi bwa Yesu obw’Emyaka Olukumi. Kirowoozeeko: Abantu abaalaba vidiyo eyo mu 1914 baali bangi okusinga ababuulizi b’Obwakabaka abaliwo leero mu nsi yonna! Lipoota ziraga nti mu mwaka gwa 1916 abantu nga 809,393 be baabeerangawo mu nkuŋŋaana z’abaweereza ba Yakuwa mu Amerika, kyokka mu 1918 omuwendo ogwo gwali gulinye ng’abantu ababaawo mu nkuŋŋaana bali nga 949,444. Tewali kubuusabuusa nti Abayizi ba Bayibuli abaaliwo mu kiseera ekyo baali banyiikivu!\n8. Ab’oluganda baalabirirwa batya mu by’omwoyo mu kiseera kya Ssematalo I?\n8 Mu kiseera kya Ssematalo I, ab’oluganda abaali batwala obukulembeze baafuba okuwa emmere ey’eby’omwoyo Abayizi ba Bayibuli abaali mu bitundu by’ensi ebitali bimu n’okubazzaamu amaanyi. Ekyo kyayamba nnyo ab’oluganda okusigala nga babuulira. Ow’oluganda Richard H. Barber, eyaliwo mu kiseera ekyo yagamba nti: “Nga tuyitira mu balabirizi abatonotono abakyalira ebibiina, twasobola okutuusa magazini ya Watch Tower mu Canada gye yali ewereddwa. Nnafuna enkizo okuweereza ab’oluganda abatali bamu ekitabo ekiyitibwa The Finished Mystery kubanga ebitabo byabwe baali babibawambyeko. Ow’oluganda Rutherford yatugamba okutegeka enkuŋŋaana ennene mu bibuga ebitali bimu mu Amerika n’okusindika ab’oluganda abatali bamu okuwa emboozi bazzeemu bakkiriza bannaffe amaanyi.”\nBAALI BEETAAGA OKULONGOOSEBWA\n9. (a) Lwaki abantu ba Katonda baali beetaaga okuwabulwa wakati wa 1914 ne 1919? (b) Okuba nti baali beetaaga okuwabulwa tekyandituleetedde kulowooza ki?\n9 Kyokka tekiri nti buli kintu Abayizi ba Bayibuli kye baakola wakati w’omwaka gwa 1914 ne 1919 kyali kituukana n’emisingi gya Bayibuli. Wadde nga baali beesimbu, baganda baffe abo baali tebategeera bulungi ekyo Yakuwa kye yalagira bwe yagamba nti tulina okugondera ab’obuyinza. (Bar. 13:1) N’olwekyo, okutwalira awamu tebeewalira ddala kubaako ludda lwe bawagira mu lutalo. Ng’ekyokulabirako, pulezidenti wa Amerika bwe yalangirira nti Maayi 30, 1918, lwali lugenda kuba lunaku lwa kusabira mirembe, magazini ya Watch Tower yakubiriza Abayizi ba Bayibuli okwegatta ku bantu abalala okusabira emirembe. Ab’oluganda abamu baatuuka n’okuwagira olutalo olwo mu by’ensimbi, era abamu baayingira n’amagye. Kyokka kiba kikyamu okulowooza nti Abayizi ba Bayibuli baatwalibwa mu buwambe mu Babulooni Ekinene mu kiseera ekyo olw’okuba baalina ebintu bye baali bakola ebikontana n’emisingi gya Bayibuli. Mu butuufu, Abayizi ba Bayibuli baali bakimanyi nti balina okweyawula ku madiini ag’obulimba, era mu kiseera kya Ssematalo I, baali banaatera okwekutulira ddala ku Babulooni Ekinene.—Soma Lukka 12:47, 48.\n10. Abayizi ba Bayibuli baakiraga batya nti baali bassa ekitiibwa mu bulamu?\n10 Wadde ng’Abayizi ba Bayibuli baali tebategeera bulungi nsonga ekwata ku butabaako ludda lwe bawagira mu bya bufuzi by’ensi eno nga ffe bwe tukimanyi leero, baali bakimanyi nti kikyamu okutta. Mu butuufu, n’ab’oluganda abaayingira amagye ne bagenda mu ddwaniro beewala okukozesa ebyokulwanyisa bye baalina okutta. Abamu ku bo bwe baagaana okutta, baabateeka mu bifo eby’omu maaso mu ddwaniro nga baagala battibwe.\n11. Ab’obuyinza beeyisa batya ng’Abayizi ba Bayibuli bagaanye okulwana mu lutalo?\n11 Sitaani yanyiiga nnyo olw’okulaba engeri bakkiriza bannaffe abo gye baayolekamu obwesigwa eri Yakuwa mu kiseera ekyo. N’ekyavaamu, yabaleetera ‘emitawaana nga yeeyambisa amateeka.’ (Zab. 94:20) Bwe yali ayogera n’Ow’oluganda Rutherford ne Van Amburgh, omuduumizi w’eggye lya Amerika ayitibwa Franklin Bell yagamba nti: ‘Ekitongole ky’amateeka ekya Amerika kyasaba olukiiko lw’Amerika olukulu okuyisa etteeka okutta buli muntu yenna agaana okulwana mu lutalo.’ Omuduumizi w’eggye oyo yali ayogera ku Bayizi ba Bayibuli. Nga musunguwavu nnyo, omuduumizi w’eggye oyo yagamba Ow’oluganda Rutherford nti: “Etteeka eryo teryayisibwa kubanga [Pulezidenti wa Amerika] Wilson teyaliwagira; naye tumanyi engeri gye tujja okubakwasaamu!”\n12, 13. (a) Lwaki ab’oluganda munaana baasindikibwa mu kkomera bamaleyo ebbanga ddene? (b) Okuba nti ab’oluganda abo baasibibwa mu kkomera kyabaleetera okwekkiriranya? Nnyonnyola.\n12 Ng’omuduumizi w’eggye oyo bwe yagamba, ab’obuyinza baafuna engeri y’okubonerezaamu Abayizi ba Bayibuli. Ow’oluganda Rutherford, Van Amburgh, n’ab’oluganda abalala mukaaga abaali bakiikirira Watch Tower Society baakwatibwa. Omulamuzi eyasala omusango gwabwe yagamba nti ab’oluganda abo baali ba mutawaana nnyo n’okusinga ekibinja ky’abasirikale ba Bugirimaani. Era yagamba nti ab’oluganda abo baali bayisizzaamu nnyo amaaso gavumenti, amagye, n’amadiini amalala gonna, era nti baalina okubonerezebwa ennyo. (Faith on the March, ekyawandiikibwa A. H. Macmillan, lup. 99) Bwe kityo, ab’oluganda abo baasindikibwa mu kkomera mu Atlanta, Georgia bamaleyo ebbanga ddene. Naye olutalo bwe lwaggwa, baateebwa era n’emisango gye baali babasibyeko ne gibaggibwako.\n13 Wadde nga baali basibiddwa mu kkomera, ab’oluganda abo omunaana baasigala beesigwa eri Yakuwa. Mu bbaluwa gye baawandiikira pulezidenti wa Amerika nga bamusaba bateebwe baagamba nti: “Bayibuli egamba nti ‘Tottanga.’ N’olwekyo, omuntu yenna eyeewaayo eri Katonda naye n’amujeemera mu bugenderevu tasobola kusiimibwa mu maaso ge, era ajja kuzikirizibwa. Eyo ye nsonga lwaki ffe tetusobola kutta muntu yenna.” Ab’oluganda abo baayoleka obuvumu mu kuwandiikira pulezidenti ebbaluwa eyo! Ab’oluganda abo baali bamalirivu okusigala nga beesigwa eri Yakuwa!\nABANTU BA KATONDA BASUMULULWA!\n14. Okusinziira ku Byawandiikibwa, kiki ekyaliwo okuva mu 1914 okutuuka mu 1919?\n14 Malaki 3:1-3 (Soma.) woogera ku kintu ekyaliwo okuva mu 1914 okutuuka ku ntandikwa y’omwaka gwa 1919. Mu kiseera ekyo “abaana ba Leevi” baalongoosebwa. Yakuwa Katonda, “Mukama ow’amazima,” yajjira wamu ne Yesu Kristo, “omubaka w’endagaano,” ne balambula abo abaali baweerereza mu yeekaalu ey’eby’omwoyo. Oluvannyuma lw’okulongoosebwa, abantu ba Yakuwa baali basobola okukwasibwa obuvunaanyizibwa obulala. Mu 1919, “omuddu omwesigwa era ow’amagezi” yalondebwa okuwa abaweereza ba Katonda emmere ey’eby’omwoyo. (Mat. 24:45) Kati abantu ba Katonda baali tebakyali mu buwambe mu Babulooni Ekinene. Okuva mu kiseera ekyo, abantu ba Katonda bazze beeyongera okuyiga ebimukwatako era ne beeyongera okumwagala. Mu butuufu abantu ba Katonda basanyufu nnyo! \n15. Tuyinza tutya okiraga nti tusiima Yakuwa olw’okutununula okuva mu Babulooni Ekinene?\n15 Nga tuli basanyufu nnyo okuba nti twasumululwa okuva mu Babulooni Ekinene! Sitaani tasobodde kusaanyaawo kusinza okw’amazima. Kyokka tetusaanidde kwerabira nsonga lwaki Yakuwa yatusumulula okuva mu madiini ag’obulimba. Yakuwa ayagala abantu aba buli ngeri okulokolebwa. (2 Kol. 6:1) Naye abantu bangi nnyo bakyali mu madiini ag’obulimba era beetaaga okuyambibwa. N’olwekyo ka ffenna tufube okukoppa bakkiriza bannaffe abeesigwa, tuyambe abantu bangi nga bwe kisoboka okuva mu madiini ag’obulimba.\n^  (akatundu 14) Ebyatuuka ku Bayudaaya nga bali mu buwambe e Babulooni n’ebyo ebyatuuka ku Bakristaayo oluvannyuma lw’obwakyewaggula okutandikawo bifaanagana. Kyokka, tetusobola kugamba nti okutwalibwa kw’Abayudaaya mu buwambe kwali kusonga ku ebyo ebyandituuse ku Bakristaayo ng’obwakyewaggula bubaluseewo. N’olwekyo tetusaanidde kulowooza nti buli kimu ekyatuuka ku Bayudaaya nga bali mu buwambe kirina kye kyali kiraga ekyandituuse ku Bakristaayo. Ebimu ku byaliwo byawukana. Ng’ekyokulabirako, Abayudaaya baamala emyaka 70 mu buwambe, ate bo Abakristaayo baamala ebyasa ebiwerako nga bali mu buwambe.


Bukedde Online - Omukozi wa Gavumenti bamuyimirizza ku mulimu lwa kwambala mmini\nVision Group esiimye William Pike Kabushen...\nAdded 23rd September 2017\nETTEEKA erikugira abakozi ba Gavumenti okwambala obubi mu ofiisi litandise okuluma. Lyatandikidde ku mukyala Rosemary Namuwanga ow’omu minisitule y’eby’amateeka ne Konsitityusoni, era nga eyamuyimirizza ye muwandiisi ow’enkalakkalira mu kitongole ekyo Muky. Josephine Namuwongo.\nMuky. Namuwongo ebbaluwa yagitaddeko omukono ku lwa mukama we. Namuwanga akolera mu kkooti y’e Kasangati ng’omuwandiisi era nga ye mutaputa mu kkooti eyo. Yayimiriziddwa ku mulimu okumala wiiki bbiri okutandika nga September 21, 2017. Ebbaluwa yannyonnyodde nti Namuwanga bwe yabadde agenze mu ofiisi y’omuwandiisi ow’enkalakkalira okubuuza ensonga eyabadde eremesezza okumusasula omusaala n’ensako eby’omwezi gwa July, yayambadde akateteeyi akamutippye ekintu ekikontana n’ekiragiro ekyaweebwa abakozi ba Gavumenti.\nKu ntandikwa ya May omwaka guno, minisitule y’abakozi ba gavumenti yafulumizza ekiragiro ekiwera abakozi ba gavumenti okwambala mmini ne balambika ebibonerezo bye bagenda okuwa oyo anaakijeemera.\nAdah Muwanga akulira embeera z’abakozi yategeeza ng’etteeka lyakafuluma nti baakusooka kulabula buli mukozi yeddeko bw’alema basobola okugaana okumwongeza omusaala oba okusala ku musaalagwe, okumukuza ku mulimu, okussibwa eddaala, okumuyimiriza ku mulimu okumala ekiseera ekigere byonna bwe birema asobola okufiirwa omulimu.\nAmateeka gano gakola ku bakozi ba Gavumenti bonna okuli abakola mu minisitule ez’enjawulo, Gavumenti z’ebitundu n’ebitongole bya Gavumenti.\nEKITONGOLE EKIRAMUZI KYOGEDDE Ow’eby’amawulire mu kitongole ekiramuzi, Solomon Muyita yategeezezza nti, Namuwanga baamulagidde asooke adde eka yetereeze okutuusa nga October 4 lwanaddamu okukola.\nYagaseeko nti, ministule y’abakozi ba Gavumenti yayisa ekiragiro ku nnyambala y’abakozi nga n’ekitongole ekiramuzi mwebakirtwalidde n’agamba nti Namuwanga yamenye etteeka nnamba 2b ne h agakwata ku nnyambala eyabalagirwa.\nYagambye nti, etteeka Namuwanga lye yamenye liragira omukozi wa Gavumenti obutayamba ngatto ziraga kitundu ku bigere, engoye zitippa, engoye eziraga ekitundu ku mabeere, engoye ennyimpi, obutakuza nviiri mpanvu, obutasiiga nnyo mimwa negitemagana n’ebirala era likwata ku basajja n’abakazi. Ne poliisi etteeka lino yatandise okuliteeka mu nkola abantu abambadde obubi tebakyakkirizibwa kuyingira ku kitebe kya poliisi e Naggulu.\nETTEEKA BYE LIRAMBIKA KUNNYAMBALA:\n• Abakozi tebalina kwambala mmini, engoye eziraga ebitundu by’omubiri n’okukola enviiri eza langi ezaaka. obusikaati n’obuteteeyi obwambuka waggulu w’amaviivi birina kukoma waka.\n• Engoye ezitaliiko mikono n’endala zonna ezitangaala, ng’omuntu osobola okulaba ebitundu ebiri munda tebikkirizibwa ku mulimu.\n• Engoye zirina okubikka ebitundu by’omubiri ng’ekkundi, amaviivi, omugongo, amabeere n’ebitundu byonna ebyensonyi.\n• Engatto ezisonsekebwamu (open) zino abakazi ze bambala nga zireka ebigere wabweru nga biringiza. Okuzambala mpozzi nga kiragiro kya musawo.\n• Abakazi tebakkirizibwa kubeera n’enviiri za langi ezaaka, ne bwezibeera za butonde ezirimu ttinti kimenya etteeka. Ebiviiri ebisibe oba okuteekako embira. Enviiri zirina okukuumibwa nga nnyonjo.\n• Okwambala empale mu biseera by’emirimu mpozzi nga ya ssuuti z’abakazi eziriko n’akakooti. Erina okubeera nga mpanvu ng’etuuka ku bukongovule ate nga tekutippye. • Ebyokwewunda ng’emikuufu egireebeetera ku ngulu ne ‘ear rings’ oba ppini tebirina kuddamu kwambalwa mu ofiisi.\n• Obugoye bukatippa tebulina kuddamu kwambalibwa mu budde bw’okukola. olugoye lulina okuba nga lunene olw’ekigero. Enjala zirina kubeera nnyimpi nga tezisukka 3cm era nga si za langi.\n• Okwezigula n’okwewunda kwonna kulina okusigala nga kwa kigero. ABASAJJA\n• Alina kwambala mpale empanvu n’e ssaati z’emikono emiwanvu, okusibirako eettaayi n’ekkooti.\n• Engatto nzirugavu oba kitaka z’ezikkirizibwa zokka. Langi endala zonna ezaaka tezikkirizibwa.\n• Engatto ezitabikka bigere ziwereddwa, okuggyako ng’omusawo ye yasembye omuntu okuzambala olw’obulwadde. Ebigatto bya nigiina, sappatu, ne langi ezaaka oba entobeke, lugabire, byonna biwereddwa.\n• Omusajja bw’ayambala essuuti erina okuba ng’eri mu langi enzikivu nga kiragala omukwafu, kitaka, bbulu, n’enzirugavu.\n• Enviiri zirina okukuumibwa nga nnyimpi era nga nnyonjo. Abasajja abatera okukuza enviiri n’okusiba ebiraasi, emirimu gya gavumenti balina okugyesonyiwa bwe baba si beetegefu kukyusa. Kyokka ekiragiro tekyayogedde ku Shawurini.\n• Empale zikatippa ziwereddwa. Empale erina okuba nga yeetadde.\n• Abakulira abakozi ba Gavumenti mu bitongole ebyenjawulo balagiddwa okumanyisa abakozi bonna ku nkyukakyuka zino ezaaleeteddwa okusobola okwewala okumenya amateeka.\nBitarakwate yagambye nti amateeka ku nnyambala kiri mu mateeka agafuga abakozi ba gavumenti aga Uganda Public Service Standing orders, 2010. Gano galagira omukozi wa gavumenti yenna okwambala mu ngeri emuweesa ekitiibwa era ng’atwalibwa nga wa buvunaanyizibwa\nMinisita Ssempijja ne mukyala we baleppuka na gwa ttaka\nAfande kwatira awo siri bulungi!\nEmbizzi ezaalundibwanga olw'ekinyumu efuuse bizinensi efuna ekiralu


Bukedde Online - Omukulu w’essomero eyalidde ez’ebigezo bya PLE bamuwalirizza okuzisesema\nOmukulu w’essomero eyalidde ez’ebigezo bya PLE bamuwalirizza okuzisesema\nMunnakenya omulala yeesowoddeyo okuwasa muwala...\nMaama ow'ettima anobye n'aleka ng'asibidde...\nOMUKULU w’essomero gwe baakutte bamukunyizza n’akkiriza nti yalya ssente z’abayizi ba P.7 ez’okwewandiisa okukola ebigezo by’akamalirizo ebya PLE.\nKino kyaddiridde abazadde n’abayizi b’ekibiina ky’omusanvu okuwawaabira hedimasita waabwe, Hannington Nalwanya nti yalya ssente zaabwe 45,000/- ku buli mwana kyokka n’atabawandiisa. Nalwanya y’akulira Nami Foundation Primary School e Mpigi.\nPoliisi bwe yagenze ewuwe okumukwata, mukazi we Grace Nalwanya n’abamu ku basomesa ba Nami Foundation ne bamwegattako ne bakuba poliisi ne bayuza ebyambalo by’abaserikale.\nWakati mu lutalo olw’amaanyi, poliisi yakutte Nalwanya ne mukaziwe n’ebatwala ku poliisi kyokka bwe batuusiddwaayo ne basooka okwegaana.\nAgness Kakembo alina abaana babiri mu P7 mu ssomero lino okuli Antony Ssenteza ne David Kikomeko yategeezezza poliisi nti yasasula 90,000/- ez’okubawandiisa kyokka bwe bagenze ku disitulikiti mu ofiisi y’ebyenjigiriza ne bakizuula nga Nalwanya yawandiisa omwana we omu yekka Marion Nanfula kwe kusalawo beekubire enduulu.\nOluvannyuma poliisi yakunyizza Nalwanya n’akkiriza okufuna ssente okuva ku bazadde n’abayizi.\nAkulira bambega ba poliisi e Mpigi Rose Natukunda yagambye nti omukulu w’essomero yakkirizza okusasula ensimbi z’abayizi bonna 16 basobole okwewandiisa okukolera PLE mu masomero amalala, kubanga wakyaliwo omukisa gw’okwewandiisa mu kitongole ky’ebigezo ekya UNEB.\nKyokkamukyala we, Grace Nalwanya yagguddwaako n’emisango ebiri okuli ogw’okukuba n’alumya abaserikale n’okugezaako okulemesa okukwata omuntu ateeberezebwa okuba omumenyi w’amateeka ku fayiro SD:34/04/06/2015.\nNatukunda yagambye nti baayimbudde Nalwanya ne mukaziwe ku kakalu ka poliisi ne balagirwa okusasula ssente zonna nga wiiki eno tennaggwaako ate Grace n’alagirwa okusigala nga yeeyanjula.